**Správa ZŠ za mesiac máj**

**Beseda o záhradníctve**

Za krátky čas sme na našej škole opäť privítali p. Fedorovú. Našim šiestakom priblížila zásady práce v záhrade. Pridala aj niekoľko zaujímavých tipov na ochranu rastlín pred škodcami, ktoré sú v súlade so súčasným ekologickým myslením. Žiakom ukázala ako chrániť pôdu pred stratou vlhkosti počas horúcich letných dní. Ďakujeme za jej cenné rady, ktoré určite využijeme.



**Beseda so včelárom**

Tretiakov navštívil miestny pán včelár, aby im sprístupnil svoje skúsenosti, zaujímavosti zo života včiel a zdôraznil význam včiel v prírode. Žiaci si mohli pozrieť aj niektoré včelie produkty, napr. propolis či včelí vosk.

**Starostlivosť o školskú záhradku**

Mesiac Máj sa niesol v znamení prác a úprav v školskej záhradke. Odstránením buriny sme umožnili rast bylinkám v špirále. Podarilo sa prezimovať medovke, šalvii, tymianu. Tiež sa tešíme z jesennej výsadby ovocných kríkov, ktoré sa úspešne zakorenili. Niektoré už tento rok prinesú úrodu. Vďaka chlapcom deviateho ročníka pribudli aj stromy ako javor, slivka a breza. Žiaci 1. stupňa pod vedením svojich pani učiteliek vysievali do záhonov zeleninu. Suchý máj si tiež vyžadoval neustálu zálievku vysadených bylín a kríkov.

**Učíme sa vonku**

Kvitnúca školská záhrada sa stala našou učebňou. Žiaci v nej poznávali rastliny a ich význam pre človeka či živočíchy. Viac si uvedomovali užitočnosť živočíchov a spoznávali jeho životný priestor.

